kaerle etc. doen te wetene allen iegenwoirdigen ende toecomende dat
ontfaen hebben die oetmoedige supplicatie van henrick de mol arm
scamel hantwerker inhoudende hoe op de kermesse dach desen onsen stede van
bruessele naer noene den xiiien dach van meye xvc xxxii de selve suppliant
commende van bruessele voirs. mit eenen genaempt willem de slachmolder om
te huldenberge naer huys te gaene te voete hebben gemoet ontrent den
gerechte vander vuure twee muelders knapen die te peerde waeren deen
genaempt franchen de vadder ende dandere heyn de holeer die naeden suppliant ende
zijnen geselle quamen gereden furieliselyck vragende wat zij hebben
wilden ende wat hem gebrack daerop de geselle vanden suppliant
antwoerde wat zy daer mede te doene hadden ende dier gelycke soe datter
woerden geschieden onder elcanderen ende om twist te scuwen es de suppliant
ende zyn geselle huerlieder weeche gegaen recht naer huys ende de voirnoemde
muelder knapen zyn henlieden nae gereden naer henlieden roepende ende
cryschende mit hooger stemmen soe dat zij hen achterhaelden dwelck
ziende de suppliant ende dat zy nyet voerby en consten geraken sonder hem te
werene heeft genomen een pycke die hy hadde ende daermede geslagen den
voirnoemde francen de vadder muelder knape vijf of sesse slagen dat hy ter
eerden viel ende gaf hem een cleyn wonde mitten selven slagen op zyn hooft
ende es voert zynen wech naer huys gegaen ende de voirs. francen de
vadder opgestaen zynde es zynder veerde gegaen sonder werck te maken
vander voirs. quetsuere ende en heeft se metwel doen meesteren ende
cureren in zulcker wijs dat hy by faulte van meesteren quaet gouvernement
ende anderssins ontrent vierthien dagen daer nae gevaeren es van levende
lyve ter doot ende hoewel de suppliant geen twist en sochte noch oyck
nyent yemant en meeseyde noch en misdede maer hebbende altyts peyselyc
geleeft ende pays mit partie gemaict dies nochtans nyetmin vresende
rigeur van justicien heeft hem geabsenteert uuyt onsen lande ende hertoochdom
van brabant alwaer hy niet vryelyck s en sal derren wederkeren
hanteren noch frequenteren tenzij onse gratie ende genade hem hierop
verleent worde alsoe hy seyt ons daerom oetmoedelyck biddende
soe eest dat wy desen aengesien compassie ende medelyden hebbende
mitten voirs. suppliant ende willende hem in desen gracie ende genade
prefereren voer rigeur ende strangheyt van justicien hebben den selven
suppliant inden gevalle als boven quytgescholden ende vergeven schelden
quyte ende vergeven uuyt onser zunderlinger gracien mits desen den dootslach
boven verclaert mitsgaders oyc alle peyne ende amende corporele ende criminele
daer inne hij uuyt saken van tgunt des voirs. es iegens onse hoocheyt
ende justicie eenichssins mach hebben ontgaen ende hebben hem dy en
aengaende gerestitueert ende gestelt restitueren ende stellen by desen tot
zynder goede fame ende name in onsen voirs. lande ende hertoochdom van
brabant ende allen anderen onsen landen ende heerlicheden ende tot zyne
goeden nu tertyt nyet geconfisqueert zijnde soe verre daer eenige waeren
imponerende hierop een eeuwich zwygen onsen procureur general ende allen
anderen onse rechteren justicieren ende officieren ons voirs. lants van
brabant hoedanige die zyn oft wesen mogen satisfactie nochtans eerst
ende alvoren gedaen der partie geinteresseerde soe verre die nyet gedaen
en waere civilyck alleenlyck behoudelyck nochtans dat hy gehouden
wordt tselve feyt iegens ons te beteren civilyck naer de gelegentheyt
vander sake ende faculteyt van zynen goeden ende daerenboven te betalen
ende te reffonderen die redelycke costen van justicien daeromme gedaen ende
naergevolght indyen datter eenige geschiet zyn ter taxatie ende
# sy hieraf verantwordt
byden ontfanger vanden
exploiten
arbiterscepe van onsen lieven ende getruwen den cancellier ende luyden
van onsen raede in brabant die wy daer toe committeren ontbieden daeromme
ende bevelen den voirs. onsen cancellier ende luyden van onsen raede in brabant
dat voer henlieden geroepen die gene die daeromme behoiren sullen geroupen
te zyne zij procederen ende doen procederen wel ende duechdelyck totter
verificatie ende interinemente van onsen iegewoirdigen brieve nae$
huere forme ende inhouden ende ter taxatie ende arbiterscepe vanden amende
civile ende costen van justicien voerscreven ende welck interinement de
voirnoemde suppliant gehouden sal zyn in onsen voirs. raede te versoucken binnen
eenen jaere naer date van desen opte pene van te verbeuren deffect der selver ende
dat gedaen ende de voirs. amende civile getaxeert gearbitreert ende betaelt
zynde in handen van onsen ontfanger diet behoiren sal die gehouden wordt
daeraf onrfanck te maken rekeninge bewys ende reliqua te doene tonsen
prouffyte mitten anderen penningen van zynen ontfange zy onsen drossaet van
brabant meyer van loeven amman van bruessel marcgrave van antwerpen
ende allen anderen onsen en onser vasallen of smaelre heeren rechteren justicieren
ende officieren ons voirs. lants van brabant ende van overmaze hoedanige die
zyn of wesen mogen iegewoirdich ende toecomende hueren stedehouderen ende
elck van hen soe hem toebehoiren sal den voirs. suppliant van dese onse gracie ende
remissie ender manieren voirs. rustelyck ende paisivelyck doen ende laeten
genyeten ende gebruycken sonder hem te doene noch te laten geschien nu
noch in toecomende tyden in lijve noch in goede eenich hynder letsel oft
moeyenisse ter contrarien maer indyen zyn lyf of eenige van zyne onverbuerde
goeden daeromme gevangen becommert of gearresteert waeren dat zy die terstont
stellen of doen stellen tot volcommen delivrancie want ons alsoe gelieft ende ten
eynde dat dit goet vast ende gestadich blyve teeuwigen dagen soe hebben
wy onsen zegel hieraen doen hangen behoudelyck in andere saken ons recht$
ende een yegelyck tzyne in allen gegeven in onse stede van bruessel inde
maent van novembre int jaer onsheeren duyst vyfhondert ende
achtendertich van onsen keyserycke txixe ende van onsen rycken van
castillien ende anderen txxiiie aldus stont gescreven opte plycke
byden keyser in zynen raede ende geteekent verreycken noch stont
gescreven opte selve plycke visa registratta
ghecollacionneert tegens
doriginale brieven by my
decock